text: Blog d'EINA / Presentació del llibre "L'interiorisme comercial com a patrimoni. Una aproximació des del món del disseny" per part del GRHED
  Presentació del llibre "L'interiorisme comercial com a patrimoni. Una aproximació des del món del disseny" per part del GRHED
  5 d'abril a les 19.30h
  Col·legi d'Arquitectes de Catalunya (Plaça Nova 5, Barcelona)
  Presentació oberta al públic
  El Grup de Recerca en Història i Estudis de Disseny (GRHED) d'EINA presenta el llibre L'interiorisme comercial com a patrimoni. Una aproximació des del món del disseny, exercici de recerca, a manera d'aportació documental i d'exemple de mirada històrica sobre els interiors comercials moderns ja desapareguts a Barcelona. Amb motiu de la presentació del llibre es durà a terme una taula rodona per tractar sobre el problema del desaparició de botigues de valor patrimonial des del punt de vista del disseny, a la que hi participaran especialistes del sector com
  Xavier Olivella. Arquitecte. Gerent de l'Institut Municipal del Paisatge Urbà i la Qualitat de Vida de l'Ajuntament de Barcelona
  Manuel Ruisánchez. Arquitecte. Vocal de Cultura del COAC
  Enric Steegmann. Arquitecte. Professor d'EINA. President de la Fundació EINA
  Jordi Rogent. Arquitecte. Excap del Departament de Patrimoni Arquitectònic de l'Ajuntament de Barcelona
  Àlex Mitrani. Professor d'EINA. Coordinador del llibre.
  El llibre elaborat pel Grup de Recerca en Història i Estudis del Disseny (GRHED) contribueix a preservar el caràcter efímer de l'interiorisme comercial i a protegir i generar valor cultural, simbòlic, humà i econòmic per a Barcelona i la seva ciutadania, reivindicant la dimensió patrimonial del món del disseny comercial i col·laborant en la definició quantitativa de la identitat urbana de Barcelona i del seu futur. També rescata de l'oblit el valor del disseny i pot servir de model per a comerços i botigues.
  El desenvolupament de la investigació ha comptat amb l'organització a EINA de tres jornades de treball i amb una taula rodona celebrada al Col·legi de Periodistes de Catalunya amb la participació de diversos especialistes. Les consideracions, observacions, recomanacions i al·legacions van ser recollides i comunicades a l'Ajuntament de Barcelona i han estat considerades en el Pla Especial Urbanístic de Protecció de la Qualitat Urbana: Catàleg de Protecció Arquitectònic, Històric i Paisatgístic dels Establiments de Barcelona, aprovat el febrer de 2016.
  Finalment, el GRHED ha dut a terme aquest llibre, que des d'una reflexió acadèmica, posa en valor la importància de l'interiorisme comercial per a Barcelona.
  La relació d'estudis publicats al llibre és la següent:
  ###Al·legació i taula rodona
  Al·legació al Pla de Protecció i Potenciació de la Qualitat Urbana de l'Ajuntament de Barcelona de l'11 de març de 2015
  Patrimoni i interiorisme comercial – Enric Steegmann, Josep Emili Hernández Cros, Jordi Rogent, Sílvia Farriol i Lluís Pau
  El cas de la ciutat de Barcelona – Jordi Rogent
  ###Estudis
  Andreu Balius. La retolació comercial
  Jordi Peraferrer. La botiga Mañach o la força del desconcert
  Sílvia Santaeugènia. La Joieria Palou de Santiago Marco: un interior art déco de 1926
  Albert Crispi. L'interiorisme comercial de SEAT a Barcelona. Modernitat arquitectònica en temps de postguerra